
______________________________________________________________________________

На основу чл. 24 ст. 2 Закона о Заштитнику грађана („Службени гласник РС“ бр. 79/05 и 54/07), у поступку контроле законитости и правилности рада Општинске управе општине Кула, Покрајинског секретаријата за урбанизам и заштиту животне средине и Покрајинског секретаријата за пољопривреду, водопривреду и шумарство, по сопственој иницијативи, Заштитник грађана, сматрајући да ће допринети заштити права грађана и унапређивању рада органа даје следеће

М И Ш Љ Е Њ Е

Имајући у виду да није утврђена одговорност за велики помор рибе до кога је дошло у октобру месецу 2019. године у Великом бачком каналу, као и да су поремећаји у режиму воде у овом каналу констатовани и у 2020., као и у 2021. години, Заштитник грађана сматра да, иако је у току реализација Пројекта ремедијације/ревитализације Великог бачког канала, и даље постоји ризик од појаве нових последица загађења овог водотока за које се не може утврдити непосредни узрочник, уколико се у међувремену настави са испуштањем непречишћених отпадних вода.
Сходно томе, с обзиром на дате специфичности Великог бачког канала, већ постојећи степен загађења истог, као и за потребе пројекта ремедијације и ревитализације који је у току, потребно је да надлежни инспекцијски органи појачају међусобну сарадњу и координацију, те приоритетно предузимају све неопходне и расположиве мере које ће довести до коначног престанка испуштања непречишћених отпадних вода у каналску мрежу Великог бачког канала, уз санкционисање свих загађивача.
Истовремено, неопходно је ангажовати све расположиве ресурсе како би се успешно и у што скоријем року реализовао пројекат ремедијације и ревитализације Великог бачког канала и тиме обезбедило право на здраву животну средину свих на које овај водоток утиче.
Р а з л о з и:
Заштитник грађана је, на основу информација из медија од 20. новембра 2019. године дошао до сазнања о загађењу Великог бачког канала и појави десет тона угинуле рибе од Србобрана до Бечеја. Том приликом се указивало да се ради о највећем загађењу Великог бачког канала у последњих десет година, као и да наводно није утврђен загађивач у конкретном случају, при чему произилази да је поред 18 загађивача који постоје на Великом бачком каналу, једино Шећерани у Црвенки наложено да престане са испуштањем отпадних вода.

Тим поводом Заштитник грађана се обратио Покрајинском секретаријату за урбанизам и заштиту животне средине, Општинској управи општине Кула, Републичкој дирекцији за воде Министарства пољопривреде, шумарства и водопривреде, Покрајинском секретаријату за пољопривреду, водопривреду и шумарство, као и Основном јавном тужилаштву у Врбасу. На основу добијених изјашњења органа и приложене документације, Заштитник грађана је у поступку утврдио следеће чињенице:

- да је поводом догађаја из октобра месеца 2019. године Инспекција за заштиту животне средине Општинске управе општине Кула изашла на терен 30. октобра 2019. године у заједничкој контроли са покрајинском инспекцијом за заштиту животне средине;


- да је том приликом Инспекција за заштиту животне средине Општинске управе општине Кула наложила Фабрици шећера „Црвенка“ да обустави испуштање технолошких отпадних вода, директно из производног процеса у рецепијент И-64, а имајући у виду да је Студијом о процени утицаја на животну средину за пројекат изградње таложног поља (лагуне) са доводним и изливним цевоводом забрањено испуштање било какве отпадне воде у рецепијент без претходне контроле њеног квалитета;


- да није утврђена узрочно-последична веза између технолошких процеса Фабрике шећера „Црвенка“ и загађења Великог бачког канала, с обзиром да се технолошки отпадне воде директно упуштају у таложна поља фабрике, а не у Велики бачки канал; да су воде које су испуштане у реципијент И-64, а које су затечене током инспекцијског надзора нису воде из производног процеса, већ од прања погона, а да је Фабрика шећера „Црвенка“ одмах престала да испушта исте и заблиндирала тај испуст;


- да Реципијент И-64 тече одвојено од Великог бачког канала целим током у Црвенки и Кули, а по изласку из Куле се улива код Врбаса у Велики бачки канал, као и да је на изласку из Врбаса према Србобрану, ниво воде на појединим деловима Великог бачког канала толико низак и обрастао трском и дугом травом да практично и не тече;


- да се Фабрика шећера „Црвенка“ након уочених неправилности у раду од 30. октобра 2019. године придржава мера предвиђених Студијом о процени утицаја и одлуком о давању сагласности на студију процене утицаја; 
- да је пред Општинском управом општине Кула у току поступак за издавање интегрисане дозволе по захтеву Фабрике шећера „Црвенка“ од 30. марта 2011. године, али да исти није окончан због нерешених имовинских односа везаних за лагуне (таложна поља) и немогућности добијања водне дозволе, те да је контрола њених отпадних вода у надлежности покрајинске инспекције, све док се не издејствује интегрисана дозвола;

- да је Покрајински секретаријат за урбанизам и заштиту животне средине Аутономне покрајине Војводине (покрајинска инспекција за заштиту животне средине) у 2019. години обављао редовни планирани инспекцијски надзор, као и ванредни инспекцијски надзор над радом како надзираног субјекта Фабрика шећера „Црвенка“, тако и осталих загађивача који испуштају своје отпадне воде у Велики бачки канал, и то ЈАФА - Фабрика бисквита Црвенка, Производно – услужна и трговинска радња Филе – кланица Никола Витас, Мали Аграр д.о.о., Стилпрофил д.о.о. Кула, Реахем д.о.о. Нови Сад и ПИК Бечеј а.д. Бечеј;


- да је у вези са помором рибе из новембра месеца 2019. године, Покрајински секретаријат за урбанизам и заштиту животне средине наложио Фабрици шећера „Црвенка“ испитивање параметара квалитета отпадних вода које испушта у латерални канал I 64 и прати њихов утицај; да прати квалитет подземних вода на локацији утицаја; да постави уређаје за мерење и континуирано мери количине отпадних вода које испушта у реципијент, латерални канал I  64; као и да обезбеди места за узимање узорака отпадне воде пре испуштања у реципијент;

- да је истом загађивачу потом наложено и да у случају било ког испуштања отпадних вода, обезбеди мониторинг отпадних вода и прати њихов утицај на реципијент, да извештаје о извршеним мерењима чува најмање пет година и да исте доставља јавном водопривредном предузећу, министарству надлежном за послове заштите животне средине и Агенцији за заштиту животне средине једном годишње;

- да је контролним инспекцијским надзором обављеним 15. јануара 2020. године констатовано да је Фабрика шећера „Црвенка“ поступила по наложеним мерама;


- да је Извештајем о испитивању отпадне воде број 04-757/19 од 25. новембра 2019. године утврђено да концентрације амонијум јода и биолошке потрошње кисеоника прелазе граничне вредности емисије;

- да су резултати прослеђени општинској инспекцији за заштиту животне средине у Кули, с обзиром да се за предметно постројење издаје интегрисана дозвола коју у поступку издаје јединица локалне самоуправе;


- да је испитивање параметара квалитета отпадних вода које се испуштају у латерални канал I 64 – који је десна делта Великог бачког канала и прати њихов утицај на исти, као и постављање уређаја за мерење наложено и Производно – услужној и трговинској радњи Филе – кланица Никола Витас, Мали Аграр д.о.о. Руменка и Стилпрофил д.о.о. Кула;

- да су Мали Аграр д.о.о. Руменка и Стилпрофил д.о.о. Кула поступили по наложеним мерама, а накнадно и Филе – кланица Никола Витас;


- да је Извештајем о испитивању отпадне воде у водопријемник – шахта пре улива у комунални водовод, који је прибавио Мали Аграр д.о.о. Руменка, утврђено прекорачење граничних вредности кисеоника и повећање петодневне потрошње кисеоника у односу на прописане вредности, услед чега је истом субјекту наложено да изради Акциони план за достизање граничних вредности емисије за отпадне воде;


- да је Извештајем o испитивању отпадне воде у водопријемник – систем јавне канализације у Кули, који је прибавио Стилпрофил д.о.о. Кула, утвђено да нема прекорачења граничних вредности испитиваних параметара отпадних вода;

- да је Извештај о испитивању отпадних вода, који је прибавио Фила – кланица Никола Витас, утврђено да испитивани параметри одговорају дозвољеним граничним вредностима;


- да су против Реахем д.о.о. Нови Сад и ПИК Бечеј поднете прекршајне пријаве за утврђене незаконитости;


- да је у септембру и новембру месецу 2019. године извршено испитивање површинских вода канала ДТД Бечеј – Богојево на захтев ЈВП Воде Војводине код Србобрана, чији резултати су показали да вода садржи органско и фекално загађење;

- да је Покрајински секретаријат за урбанизам и заштиту животне средине изнео процену да се не може са сигурношћу утврдити да ли постоји узрочно последична веза између отпадне воде коју испушта шећерана у Црвенки и угинућа риба на територији Србобрана, а с обзиром да се на локацији од Црвенке до Србобрана налази већи број потенцијалних загађивача који могу или који упуштају своје отпадне воде у Велики бачки канал, као и с обзиром на непознавање могућности реципијента Великог бачког канала да апсорбује евентуално загађење из шећеране у Црвенки;

- да је Покрајински секретаријат за пољопривреду, водопривреду и шумарство (покрајинска водна инспекција) у октобру и новембру месецу 2019. године вршио узорковање воде из реке Криваје и канала Дунав-Тиса-Дунав Бечеј-Богојево, код Србобрана;

- да утврђени квалитет воде указује да вода на свим локалитетима садржи врло ниску концентрацију раствореног кисеоника, органског угљеника и амонијачног азота, као и фекално загађење;

- да је Покрајински секретаријат за пољопривреду, водопривреду и шумарство вршио ванредни надзор потенцијалних извора загађивања, односно контрола водних аката и водног режима, и то постројења за пречишћавање отпадних вода „Врбас – Кула“, Витал а.д. Врбас и Фабрика шећера „Суноко“;

- да је у погледу постројења за пречишћавање отпадних вода „Врбас – Кула“ утврђено да је технички пријем овог објекта у току, као и да водна дозвола још увек није исходована;

- да је у погледу Витал а.д. Врбас утврђено да постоји један излив у канал на коме је постављен мерач 2017. године; да пречистач за технолошке воде није у функцији од 2008. године; да су санитарне воде прикључене на градску канализациону мрежу; да је канал у околини млечно зелене боје и зарастао у трску; да за испусте нису издата водна акта, о чему је извештено Јавно водопривредно предузеће „Воде Војводине“;

- да је у погледу Фабрике шећера „Суноко“ утврђено да су испуњени услови из водне дозволе, као и да је вода у каналу узводно и низводно од лагуна млечно беле боје, те је контактирано Јавно водопривредно предузеће „Воде Војводине“ које ће извршити узорковање воде;


- да је Покрајински секретаријат за пољопривреду, водопривреду и шумарство, односно покрајинска водна инспекција вршила ванредне инспекцијске контроле по пријавама да је дошло до загађења канала ДТД, и то по пријави загађења на реци Криваји у Србобрану у зони фарме „Extrafarm“ д.о.о. (2020. године), по пријави загађења на ДТД код АД „Витал“ у Врбасу (2020. и 2021. године); пријави загађења канала ДТД код „Реахем“ д.о.о. (крај 2020. и почетак 2021. године);

- да су против наведених надзираних субјеката поднете пријаве за привредни преступ због тога што  је у инспекцијским надзорима утврђено да је дошло до поремећаја у режиму вода у реци Криваји, односно Великом бачком каналу, а као последица испуштања отпадних вода за које није исходована важећа водна дозвола;


- да је покрајинска водна инспекција излазила на терен на основу пријава везаних за загађење канала I-64, 23. априла 2020. године, 6. јуна 2020. године и 31. марта 2022. године, угинуће рибе у каналу у Турији 3. јула 2020. године, 4. децембра 2020. године, 25. маја 2021. године, 29. јуна 2021. године и у Србобрану 11. децембра 2020. године уз напомену да је често било неоснованих и непотпуних пријава;


- да је опште познато да загађење воде у каналу изазивају концентровани загађивачи – недовољно прерађене отпадне индустријске воде, депоније и испуштање комуналних отпадних вода у насељеним срединама, а да је угинуће рибе индикатор да је дошло до поремећаја водног режима у водним објектима, при чему се сам узрок угинућа утврђује анализом што је у надлежности ветеринарске инспекције.
Дописом Основног јавног тужилаштва у Врбасу број KTP 1276/2019 од 17. августа 2022. године Заштитник грађана је обавештен да је Основно јавно тужилаштво у Врбасу поводом више новинских чланака у којима је објављено да је угинула велика количина рибе у Великом бачком каналу затражило прикупљање потребних обавештења и достављање доказа о предузетим мерама и радњама из њихове надлежности, и то од Инспекције за заштиту животне средине општине Врбас, Покрајинског секретаријата за урбанизам и заштиту животне средине, Покрајинског секретаријата за пољопривреду, водопривреду и шумарство, Инспекције за заштиту животне средине општине Кула. Фабрике шећера „Црвенка“ а.д., Покрајинске водне инспекције, Покрајинске инспекције за заштиту животне средине и ЈП „Воде Војводине“. Истиче се да је након предузимања радњи и прикупљања обавештења Основно јавно тужилаштво у Врбасу нашло да нема места покретању кривичног поступка против конкретног правног или физичког лица.

* * *

Уставом Републике Србије
 је загарантовано право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. Уставом је такође зајамчено мирно уживање својине и других имовинских права стечених на основу закона
, као и право на једнаку законску заштиту, без дискриминације
.

Законом о водама ("Сл. гласник РС", бр. 30/2010, 93/2012, 101/2016, 95/2018 и 95/2018 - др. закон) прописано да је правно лице, предузетник, односно физичко лице које испушта или одлаже материје које могу загадити воду, осим физичког лица које користи воду за пиће, сопствене и санитарне потребе, дужно да те материје, пре испуштања у систем јавне канализације или реципијент, делимично или потпуно одстрани као и да пречисти отпадне воде, у складу са овим законом и посебним законима који уређују област заштите животне средине, односно прописа донетих на основу тих закона. Пречишћавање отпадних вода врши се до нивоа који одговара граничним вредностима емисије или до нивоа којим се не нарушавају стандарди квалитета животне средине реципијента, у складу са прописима којима се уређују граничне вредности загађујућих материја у површинским и подземним водама, граничне вредности приоритетних, хазардних и других загађујућих супстанци и прописом којим се уређују граничне вредности емисије загађујућих материја у воде, узимајући строжији критеријум од ова два. Изузетно, строжије услове испуштања отпадних вода, односно строжије вредности од прописаних граничних вредности емисије утврђују се водном и/или интегрисаном дозволом а на основу стандарда квалитета животне средине и граничних вредности из члана 93а овог закона и закона којим се уређује интегрисано спречавање и контрола загађивања животне средине. (члан 98. став 1-3.)
Уредбом о граничним вредностима загађујућих материја у воде и роковима за њихово достизање („Сл. гласник РС“, бр. 67/11, 48/12 и 1/16) регулисано да је правно лице или предузетник који има постројење за пречишћавање отпадних вода и/или која своје отпадне воде испушта у реципијент или јавну канализацију дужно да своје емисије усклади са граничним вредностима емисије загађујућих материја у воде прописаних овом уредбом, најкасније до 31. децембра 2025. године. Изузетно, постројења за пречишћавање отпадних вода из агломерација са оптерећењем већим од 2000 еквивалент становника (ЕС) која своје комуналне отпадне воде испуштају у реципијент ускладиће своје емисије са граничним вредностима емисије загађујућих материја прописаних овом уредбом најкасније до 31. децембра 2040. године, а за комуналне отпадне воде које се испуштају из агломерација са оптерећењем мањим од 2000 еквивалент становника (ЕС) ускладиће своје граничне вредности емисије загађујућих материја у складу са планом управљања водама. Правно лице или предузетник које испушта своје отпадне воде у реципијент или јавну канализацију дужно је да донесе Акциони план за достизање граничних вредности емисије у року од шест месеци од дана ступања на снагу ове уредбе, њиме утврди рокове за постепено достизање тих граничних вредности, као и да поступа сагласно Акционом плану у складу са овом уредбом. Правно лице или предузетник дужно је да поднесе извештај о спровођењу Акционог плана министарствима надлежним за послове заштите животне средине и водопривреде, сваке две године од дана доношења Акционог плана. (члан 19.) Изузетно од члана 19. став 1. ове уредбе, за постројења за која се издаје интегрисана дозвола у складу са законом којим се уређује интегрисано спречавање и контрола загађивања животне средине, надлежни орган може утврдити другачије рокове за достизање граничних вредности емисије загађујућих материја у поступку издавања те дозволе, у складу са прописима у области интегрисаног спречавања и контроле загађивања животне средине. (члан 20.)

* * *

На основу добијених информација, Заштитник грађана констатује да су покрајински инспекцијски органи, и то инспекција за заштиту животне средине и водна инспекција, као и инспекција за заштиту животне средине општине Кула предузимали мере у погледу пријаве загађења из октобра месеца 2019. године, односно да су спроведени инспекцијски надзори поводом датог инцидента и изречене забране испуштања отпадних вода, при чему су поднете и одговарајуће пријаве. Међутим произилази да није утврђена директна веза између појаве десет тона угинуле рибе код Србобрана у октобру месецу 2019. године и конкретног загађивача, као ни кривична одговорност, при чему се и даље, у новим инспекцијским надзорима скоро редовно констатује да вода у овом каналу садржи загађења и недостатак кисеоника.
На основу јавно доступних информација
 произилази да је у току реализација Пројекта ремедијације/ревитализације Великог бачког канала са изградњом постројења за третман опасног отпада, односно поступак процене утицаја истог на животну средину, након чега би се требало приступити чишћењу на терену. Имајући у виду досадашњи ток и реализацију овог пројекта, време које је неопходно за припрему неопходне документације за почетак радова, као и законске рокове за усклађивање емисија, извесно је да ће се у међувремену појавити нови инциденти загађења животне средине, а тиме и даље угрожавање здравља људи, уколико се истим интензитетом настави испуштање непречишћених отпадних вода на овом подручју. С тим у вези, од суштинског значаја је како правовремено реаговање инспекцијских органа, тако и предузимање превентивних мера у циљу смањења могућности настанка штете оволиких размера.
Сходно томе, на основу свих утврђених чињеница и околности, Заштитник грађана је, сагласно члану 24. став 2. Закона о Заштитнику грађана, Општинској управи општине Кула, Покрајинском секретаријату за урбанизам и заштиту животне средине и Покрајинском секретаријату за пољопривреду, водопривреду и шумарство, упутио мишљење, сматрајући да ће на тај начин најцелисходније допринети унапређењу рада органа управе и заштите људских слобода и права.







    ЗАМЕНИЦА ЗАШТИТНИКА ГРАЂАНА
             







 Др Наташа Тањевић
Доставити:

- Општинској управи општине Кула;


- Покрајинском секретаријату за урбанизам и заштиту животне средине;


- Покрајинском секретаријату за пољопривреду, водопривреду и шумарство;


- Министарству заштите животне средине, ради информације;


- у списе предмета.

� „Сл. гласник РС“, бр. 98/2006, чл. 74.


� Чл. 58. Устава РС.


� Чл. 21. Устава РС.


� https://www.vrbas.net/info/8304-vbk-ciscenje-projekat-javna-rasprava

